Obama: Ushtarët që zbarkuan në Normandi nuk harrohen kurrë
Presidenti Obama iu bashkua dje udhëheqësve nga ana tjetër e Atlantikut për të përkujtuar 65-vjetorin e zbarkimit të aleatëve në Norman
Ndoshta askund në botë lidhjet mes Amerikës dhe Europës nuk janë më të dukshme se këtu, në këtë rrip toke pranë detit të mbushur me rradhë pafund varresh të bardhë. Këta janë varret e ushtarëve të rinj amerikanë që vdiqën gjatë zbarkimit në Normandi. Në këtë ditë, shokët e tyre të armëve që mbetën gjallë – tashmë mjaft të moshuar – iu bashkuan presidentëve dhe kryeministrave të tyre për të kujtuar të rënët. Presidenti Obama tha se ushtarët që zbarkuan në plazhet e Normandisë nuk do të harrohen kurrë. Presidenti Obama tha se ata e realizuan zbarkimin kur shanset e fitores ishin tepër të pakta, duke u përballur me një det të trazuar dhe me një prani gjermane të fortifikuar mirë. Duke qendruar pranë udhëheqësve të Francës, Britanisë dhe Kanadasë, Presidenti tha se lufta kundër Gjermanisë naziste ishte me rëndësi thelbësore. Duke folur një ditë pas vizitës në ish kampin e përqendrimit të Buhenvaldit, ai tha se ideologjia naziste u përpoq të nënshtrojë, poshtërojë dhe shfarosë. Para vizitës në Buhenvald, President i tha një intervistuesi se shpresonte që udhëheqësit e Iranit, të cilët e kanë vënë në pikëpyetje ekzistencën e Holokaustit, do të vizitonin një ditë Buhenvaldin. Irani ishte gjithashtu një ndër temat për të cilat ai foli kur u ul për bisedime, para cemonive përkujtimore të Normandisë, me presidentin francez, Nicolas Sarkozy. Pas takimit, Presidenti Sarkozy i bëri thirrje Iranit të angazhohet në negociata lidhur me ambicjet e tij bërthamore. Presidenti Obama u pyet pastaj rreth kërcënimit bërthamor nga Koreja e Veriut. Ai tha se preferon diplomacinë por la të kuptohet se bota nuk mund të presë pafundësisht për të dëgjuar një përgjigje pozitive nga Peniani. Normandia ishte vendi i përshtatshëm për mbylljen e këtij turneu presidencial i cili pati si qëllim përkujtimin e viktimave të luftës dhe demonstrimin e unitetit për çështjen e paqes. Ceremonitë filluan me një lutje dhe përfunduan me fluturimin në formacion luftarak të avionëve të aleatëve për t’i dërguar një përshëndetje heronjve të zbarkimit të 6 qershorit 1944. //ii